*Muži v offside* (1931, r. Svatopluk Innemann)

Obsah filmu sa zaoberá majiteľom obchodu s odevmi, pánom Richardom Načeradecom, ktorý je fanúšikom futbalového klubu Slávia a chodí každú nedeľu na futbalový zápas. Krajčír Eman Habásko žije osamote so svojím dospelým synom Emanom. Habáskovci fandia jedine klubu Viktória. Vdova Ouholičková túži po Emanovi, ale Eman statočne odoláva jej nátlakom. Raz, na zápase medzi Sláviou a Viktóriou, sa stretnú Načeradec a mladý Eman. Ich hádku ukončí až strážnik a odsúdi oboch k pokute za porušenie verejného poriadku. Eman, ktorý je nezamestnaný, nemá peniaze na pokutu. Načeradec zaplatí aj za neho a ponúkne mu prácu vo svojom obchode. V novej práci sa Eman zamiluje do Emilky Šefelínovej, ktorú stvárňuje Jiřina Štěpničková. Túto známosť chce otec Emilky bez milosti ukončiť. Ale obľúbi si otca Habáska pre jeho veselú povahu, a preto všetko nakoniec končí svadbou Emana s Emilkou.

Čo sa týka úspešnosti premietania, dobové periodiká hovoria jasne: „Film zberá denne zaslúžené úspechy v bio Lucerna a isto sa bude páčiť všade, kde bude uvedený. Znamená veľké víťazstvo dobrého libreta, ktoré je ako pre režiséra, tak aj pre celkový úspech prvou podmienkou.“[[1]](#footnote-1)

Film sa premietal hlavne v kinách Kotva a Lucerna a premietal sa 6 týždňov. [[2]](#footnote-2) Český filmový zpravodaj hovorí o filme takto:

„Konečne po dlhej dobe český repertoárový film, ktorý má naozaj výborné libreto, dobrú úpravu scenára a pravý filmový spád od začiatku až do konca. *Muži v offside* sú príkladom, akým smerom sa má uberať český repertoárový film (...). Aj keby tento film nebol spracovaný podľa knihy, určite by mal rovnako veľký úspech, nakoľko dobré libreto sa uplatní a musí uplatňovať, ak je film dobre natočený a dobre spracovaný. Hlavnou vecou je sympatické milieu a dobre postavený dej. Aj ten, kto nie je práve futbalovým fanúšikom (...), isto sa pri tomto filme dôkladne zasmeje a pobaví, a to je práve prednosťou tohto podareného filmu, ktorý v ničom diváka neuráža.“[[3]](#footnote-3)

Periodikum Filmové Listy zase hodnotí film ako radostné prekvapenie a obrat k lepšiemu, v aký sa už pomaly prestalo veriť, keďže po predchádzajúcich premiérach, ktorých výrobná a umelecká úroveň neposkytovala výhľady do budúcnosti, konečne prišiel nový a dobrý český film. [[4]](#footnote-4) Zároveň sa o filme hovorí ako o filme, ktorý nachádza rozsiahle a vďačné publikum, že nesporne patrí do lepšej filmovej sorty[[5]](#footnote-5), a že prekonal všetky očakávania a docielil väčšieho úspechu než vtedajšie veľké národné filmy[[6]](#footnote-6).

Nakoľko sa jedná o rok 1931 a Štěpničková bola v tom čase len rok po škole a podľa všetkého bola ešte len vychádzajúca hviezda, v niektorých článkoch je označená ako E. Štěpničková[[7]](#footnote-7), v iných zase ako M. Štěpničková[[8]](#footnote-8). Aj v neskorších rokoch (1934) je označená ako Jiřina Štepnšičková.[[9]](#footnote-9) Určite sa môže jednať o preklep, no ak by bolo jej meno dostatočne známe a zvučné, určite by si na takéto drobnosti dali vtedajší novinári pozor.

O Jiřine Štěpničkovej sa v dobových textoch z počiatku jej kariéry veľa nepíše a inak to nie je ani v článkoch zaoberajúcich sa filmom *Muži v ossfide*. Ak sa jej meno v nejakom článku objaví, tak je skôr len spomenutá ako jedna z vedľajších postáv. Ak je jej venovaná väčšia pozornosť, hovorí sa napr., že prejavuje najväčšiu snahu aby stála na výslní hereckého súboru.[[10]](#footnote-10) Spomína sa aj to, že Jiřina Štěpničková, hrajúca partnerku Emana neukázala vlastný filmový výraz a len sa uspokojila s tým, čo jej režisér nariadil.[[11]](#footnote-11) V periodiku Rozpravy Aventina je Štěpničkovej dievčenská rola označená za významnú, no vzápätí za málo výraznú a osobitú.[[12]](#footnote-12) Podľa Dr. B. Radla, Štěpničková nahrádza nedostatočnú fotogenickosť svojho dievčenského vzhľadu školenou a lahodnou dikciou prednesu, ktorou zatieňuje väčšinu mladistvých filmových kolegýň, ktoré v posledných filmoch bolo vidieť. [[13]](#footnote-13)

*Hrdinný kapitán Korkorán* (1934, r. Miroslav Cikán)

Kapitán Adam Korkorán, ktorý pracuje na malom parníku na rieke Vltave, má veľké ambície stať sa slávnym hrdinom pirátskych príbehov. Kvôli neustálym problémom ho ale posielajú na pobyt do kúpeľov, nakoľko odmietol odchod do dôchodku. Na nádraží v Poděbradech však sluhovia z luxusného kúpeľného hotela zamenia jeho kufre, a tak ho považujú za korvetného kapitána a bohatého muža. Tento omyl oslní Korkorána natoľko, že sa do svojej novej role úplne vloží. Oklame dokonca aj skúseného admirála vo výslužbe Piacciho, s ním sa spriatelí a stane sa obľúbeným hosťom sezóny. No keď mu dôjdu peniaze, napíše pani, ktorá sa mu stará o domácnosť, aby mu poslala jeho úspory. Tým ju však tak zmätie, že sa rozhodne za ním ísť, čo vyústi v odhalenie pravdy. Korkorán, zahanbený prichádza domov, ale namiesto očakávanej výpovede dostane povýšenie na vrchného inšpektora. Majiteľom spoločnosti je totiž admirál Piacci, jeho priateľ z kúpeľov. Štěpničková vo filme stvárnila mladú vdovu, priateľku admirála Piacciho, o ktorú majú záujem obaja, aj admirál aj Korkorán.

Tento film nie je dobovými kritikmi hodnotený najlepšie, čo je hlavne zásluhou Vlasty Buriana, ktorý si vo filme kladie za úlohu len diváka za každú cenu rozosmiať, a to pri každej príležitosti a všetkými prostriedkami, hoci už stokrát osvedčenými.[[14]](#footnote-14) Aj napriek na prvý pohľad obohrateľnosti Buriana je film premietaný v biografe Adria, a to pri naplnených domoch, kedy sa obecenstvo dobrodružstvom falošného korvetného kapitána v kúpeľoch dobre baví.[[15]](#footnote-15) Periodikum Filmová politika hovorí o premietaniach, že „pri [...] premietaní bolo veľa smiechu aj potlesku, takže prenikavý úspech filmu u obecenstva je už predom zaručený.“ [[16]](#footnote-16)

Čo sa týka herečky Jiřiny Štěpničkovej, tá je v článkoch o tomto filme spomínaná žalostne málo. Skôr je len označovaná prívlastkami ako sympatická[[17]](#footnote-17), či dobrý typ[[18]](#footnote-18). Zmienky v takto nízkom rozsahu mi pripadajú nedostatočné, nakoľko v tomto filme mala väčšiu, alebo prinajmenšom rovnakú rolu ako vo filme *Muži v offise.*

Čo sa týka typu postáv, pre ktoré je Jiřina Štěpničková známa, sú tieto dva filmy zo začiatku jej kariéry úplným odklonom. Ani jeden z týchto filmov by som pojmom star vehicle neoznačila. Nejedná sa o filmy, ktoré by boli primárne určené na vyzdvihnutie Štěpničkovej a ani na jej zviditeľnenie. Zároveň to neboli role, pre ktoré by bola táto herečka typická. Obe tieto role sa ani nepribližujú obrazu, ktorý si za svoju neskoršiu kariéru vybudovala. Hrávala smutné postavy nešťastne zamilovaných dievčat, či žien a hlavne dievčatá z dedinského prostredia. Vo filme *Hrdinný kapitán Korkorán* stvárňuje postavu úplne opačnú svojim notoricky známym rolám. Stvárňuje distingvovanú mestskú vdovu, ktorá si užíva prítomnosť nápadníkov a ktorú takmer v každej scéne vidíme vysmiatu. Na druhú stranu vo filme *Muži v offside* sa môže zdať, že sa drží svojej známej postavy nešťastne zamilovanej dievčiny, no koniec filmu ukazuje, že všetko dobre dopadá a film končí šťastne, svadbou.

.

1. *Český filmový zpravodaj*. 17.10.1931, roč. 11, č. 35, s.4. [Online databáza Kramerius NFA]. [↑](#footnote-ref-1)
2. Tamtiež, s.7. [↑](#footnote-ref-2)
3. *Český filmový zpravodaj*. 19.9.1931, roč. 11, č. 31, s. 3. [Online databáza Kramerius NFA]. Prel. LDS. [↑](#footnote-ref-3)
4. *Filmové listy*. 10.9.1931, roč. 3, č. 24, s.4. [Online databáza Kramerius NFA]. [↑](#footnote-ref-4)
5. *Český filmový zpravodaj*. 19.9.1931, roč. 11, číslo 31, s. 3. [Online databáza Kramerius NFA]. [↑](#footnote-ref-5)
6. *Film*. 1.10.1931, roč. 11, č. 10, s. 4. [Online databáza Kramerius NFA]. [↑](#footnote-ref-6)
7. *Filmové listy*. 10.9.1931, roč. 3, , č. 24, s.4. [Online databáza Kramerius NFA]. [↑](#footnote-ref-7)
8. *Český filmový zpravodaj*. 19.9.1931, roč. 11, číslo 31, s. 3. [Online databáza Kramerius NFA]. [↑](#footnote-ref-8)
9. *Film*. 1.9.1934, roč. 14, č. 9, s.6. [Online databáza Kramerius NFA]. [↑](#footnote-ref-9)
10. *Český filmový zpravodaj*. 19.9.1931, roč. 11, č. 31, s.3. [Online databáza Kramerius NFA]. [↑](#footnote-ref-10)
11. Rok 1931: Nová česká komedie Muži v offsidu. Jak se povedla?. *Bejvávalo.* Dostupné z: <https://www.bejvavalo.cz/clanek/rok-1931-nova-ceska-komedie-muzi-v-offsidu-jak-se-povedla/> [↑](#footnote-ref-11)
12. *Rozpravy Aventina*. 24.9.1931, roč. 7, č.2, s. 15. [Online databáza Kramerius NFA]. [↑](#footnote-ref-12)
13. *Filmové listy*. 20.9.1931, roč. 3, č. 25, s. 6-7. [Online databáza Kramerius NFA]. [↑](#footnote-ref-13)
14. *Český filmový zpravodaj*. 8.9.1934, roč. 14, č. 28, s.2. [Online databáza Kramerius NFA]. [↑](#footnote-ref-14)
15. Tamtiež s.2. [↑](#footnote-ref-15)
16. Tamtiež s.2. Prel. LDS. [↑](#footnote-ref-16)
17. *Filmová politika*. 24.8.1934, roč. 1, č. 28, s.4. [Online databáza Kramerius NFA]. [↑](#footnote-ref-17)
18. *Film*. 1.9.1934, roč. 14, č. 9, s.6. [Online databáza Kramerius NFA]. [↑](#footnote-ref-18)