***Tatranská romance, 1934***

Film sa odohráva v nádhernom prostredí Vysokých Tatier, odkiaľ aj zhodou okolností tento úkol píšem. Jiřina Štěpničková tu stvárňuje mladé dievča Aničku, ktoré prežíva vzťah s mladým pastierom Jankom a sú si sľúbení na svadbu. Avšak Janko spoznáva elegantné dievča z mesta a Aničke je s ňou neverný. Jeho otec, ktorý má Aničku veľmi rád, sa to dozvedá náhodou od miestneho nepodarka Juraja. Rozhodne sa stáť na Aničkinej strane. Anička je dievča s dobrým srdcom, na Janka sa nehnevá, no trápi sa a rozhodne sa naňho počkať a veriť, že sa vráti. Tak sa aj naozaj stane po tom, čo Jankov otec dohovorí mestskému dievčaťu, aby Jankovi dala pokoj. Janko sa naozaj v závere vracia domov a s Aničkou si k sebe opäť nachádzajú cestu.

***Za ranních červánkú, 1934***

Druhý zvolený film nebol ani zďaleka tak dobrá voľba ako prvý. Úprimne neviem či som vôbec schopná tu stručne opísať dej, nakoľko ma téma ani spracovanie veľmi nebavilo a naviac väčšine dialógov bolo na môj vkus pomerne ťažké rozumieť. Moja pozornosť sa aktívne zapínala len v momentoch, kedy vidíme Jiřinu Štěpničkovú, keďže na ňu sa v tomto prípade sústredíme. Po jej línií je dej jednoduchší. V roli Madlenky prežíva romantický vzťah s Františkom. Zatiaľ čo on je vyššie postavený mladý muž, ona je chudobné dievča. Spoločnosť ich vzťahu nepraje, no oni sú odhodlaní byť spolu.

* Na pohľad oba filmy spája jedine rok, v ktorom vznikli. Tematicky sa javia byť celkom vzdialené, no potom je tu presne Jiřina Štěpničková a jej postavy v oboch dielach, ktoré sú veľmi podobné. A nie len typologicky ale aj čo sa týka jej podania. V oboch prípadoch ide o mladé, chudobné, pracovité dedinské dievča s dobrým srdcom. V oboch prípadoch prežíva romantický vzťah, na jednej strane krásny, na druhej postavený pred neľahkú prekážku. V oboch prípadoch je čímsi upozaďovaná – v prvom prípade je to nevera, v druhom nesúhlas okolia s jej vzťahom. V oboch prípadoch je tiež veľmi podobný jej výzor – kostým, vlasy. A samozrejme v neposlednom rade prejav a herectvo. Oba razy ide o veľmi skromné, pokorné a dobrosrdečné dievča, čo vidíme aj na prejave – **klopí oči k zemi**, akoby hanblivo (a postavy to aj pomenúvajú – „čo sa červenáš?“), nevinne sa usmieva, ľahko odpúšťa, nehnevá sa no trápi sa, dáva druhú šancu, verí a dúfa... Štěpičkovej sa tento konkrétny druh role, herectva a prejavu výborne hodí a nie je preto prekvapí že jej typické role a filmy sú práve tohto druhu.

Lucia Antalová, 527317